Document ID: 32010D0692

KOMISIJAS LĒMUMS
(2010. gada 15. novembris),
ar ko Latvijas liellopu datu bāze tiek atzīta par pilnībā funkcionējošu
(izziņots ar dokumenta numuru C(2010) 7782)
(Autentisks ir tikai teksts latviešu valodā)
(2010/692/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (1), un jo īpaši tās 10. panta b) punktu,
tā kā:
(1)
Regulas (EK) Nr. 1760/2000 (“regula”) 6. panta 3. punktā noteikts, ka dalībvalstis, kurām ir elektroniska datu bāze, ko Komisija uzskata par pilnībā darbotiesspējīgu, var noteikt, ka pasi izdod tikai tiem dzīvniekiem, kas paredzēti Savienības iekšējai tirdzniecībai, un ka šiem dzīvniekiem pase ir līdzi tikai tad, kad tos pārved no attiecīgās dalībvalsts teritorijas uz citas dalībvalsts teritoriju.
(2)
Latvija Komisijai ir iesniegusi pieprasījumu atzīt, ka datu bāze, kas ir daļa no Latvijas liellopu identifikācijas un reģistrācijas sistēmas, saskaņā ar regulu ir pilnībā funkcionējoša. Latvijas iestādes Komisijai arī iesniedza attiecīgu informāciju par datu bāzes savietojamību ar regulas 5. pantu.
(3)
Komisija izskatīja Latvijas iestāžu iesniegto informāciju un pēc pārbaudes atzina, ka pieprasījums ir pietiekami pamatots, ņemot vērā, ka tiks ieviesti daži pielāgojumi, kurus Latvijas iestādes apņēmās pabeigt līdz 2010. gada 30. septembrim.
(4)
Pirms 2010. gada 1. oktobra Latvijas iestādes apliecināja, ka ir veikti papildu pasākumi, lai nodrošinātu, ka tiek ievēroti regulā paredzētie notikumu paziņošanas termiņi, ka “peldošie” dzīvnieki tiek atrasti un pārbaudīti un ka pases, kuras pievienotas dzīvniekiem no citām dalībvalstīm, pēc to ievešanas tiek nosūtītas kompetentajai iestādei.
(5)
Ņemot vērā iepriekš minēto, ir jāatzīst, ka Latvijas liellopu datu bāze ir pilnībā funkcionējoša no 2010. gada 1. oktobra,
IR PIEŅĒMUSI ŠO LĒMUMU.
1. pants
Latvijas liellopu datu bāzi atzīst par pilnībā funkcionējošu no 2010. gada 1. oktobra.
2. pants
Šis lēmums ir adresēts Latvijas Republikai.
Briselē, 2010. gada 15. novembrī

Labels: 17
3
6
12
18